אוגוסטוס בייקון

אוגוסטוס אוקטביוס בייקון (באנגלית: Augustus Octavius Bacon; ) היה פוליטיקאי אמריקאי, שכיהן כחבר הסנאט של ארצות הברית מטעם מדינת ג'ורג'יה בשנים 1895–1914. הוא היה הסנאטור הראשון שנבחר בבחירות ישירות לאחר אשרור התיקון ה-17 לחוקת ארצות הברית, והתקדם לתפקיד הנשיא הזמני של הסנאט של ארצות הברית.

במהלך פעילות התנועה האפרו-אמריקאית לזכויות האזרח התגלעה מחלוקת סביב סעיף בצוואתו, שקבע הקמת פארק בהפרדה גזעית בעיר ביתו מייקון. מחלוקת זו הובילה לשני פסקי דין של בית המשפט העליון של ארצות הברית. הוא היה בעל עבדים.

 ביוגרפיה 
אוגוסטוס אוקטביוס בייקון נולד במחוז בריאן שבג'ורג'יה. בשנת 1859 השלים את לימודיו הגבוהים באוניברסיטת ג'ורג'יה, וב-1860 נמנה בין בוגרי המחזור הראשון של בית הספר למשפטים באוניברסיטת ג'ורג'יה. בתקופת לימודיו היה חבר בחברה הספרותית פי קפא של האוניברסיטה. בייקון שירת כחייל בצבא הקונפדרציה במהלך מלחמת האזרחים האמריקנית. בתום המלחמה נבחר אל בית הנבחרים של ג'ורג'יה, שם כיהן בין השנים 1871–1886, ובחלק ניכר מתקופה זו שימש יושב ראש בית הנבחרים (כהונה ראשונה בין 1874-1873 וכהונה שנייה בין 1877–1881). את ביתו הקים בעיר מייקון.

בנובמבר 1894 נבחר בייקון אל הסנאט של ארצות הברית כאחד משני נציגיה של מדינת ג'ורג'יה. הוא הוסיף להיבחר לתקופות כהונה נוספות עוד שלוש פעמים. במהלך כהונתו ישב בראשות ועדות אחדות, בהן ועדת החוץ של הסנאט של ארצות הברית. בייקון ראה עצמו כאנגלופיל, ואף אמר פעם כי "כל דמי נובע מאבות אנגלים", אך התנגד לכך שארצות הברית תהפוך למעצמה אימפריאלית בדומה לאימפריה הבריטית. בשל כך התנגד למלחמת ארצות הברית–ספרד ולכיבוש הפיליפינים בעקבותיה.

במהלך הקונגרס ה-62 (1911–1913) נמנה בייקון בין מספר סנאטורים שהתחלפו בינם לבין עצמם בתפקיד הנשיא הזמני של הסנאט של ארצות הברית, במסגרת פשרה שבמסגרתה הוא וארבעה סנאטורים נוספים מן הרוב הרפובליקני חלקו ביניהם את התפקיד, מאחר שאף מועמד יחיד משתי המפלגות לא הצליח להשיג רוב בהצבעה.

בתקופת כהונתו בסנאט היה בייקון אחד מבין חברי קונגרס אחדים שניסו להביא לכך שרחובות מרכזיים בוושינגטון הבירה ייקראו על שם מדינות מוצאם. הגם שרוב היוזמות נכשלו, בשנת 1908 הצליח בייקון להביא לשינוי שמה של שדרות ברייטווד לשדרות ג'ורג'יה .

בייקון נפטר מאוטם שריר הלב ב-14 בפברואר 1914 בוושינגטון הבירה. בעקבות מותו מינה מושל ג'ורג'יה ג'ון סלייטון את ויליאם סטנלי וסט למלא את מקומו עד שייבחר לו מחליף קבוע. הוא נטמן בבית הקברות רוז היל שבעיר מייקון בג'ורג'יה.

 מורשתו 
לאחר מותו, בצוואה שערך ב-1911, קבע בייקון הקמת פארק בעיר מייקון שיועד ללבנים בלבד, ואשר נמסר בנאמנות לניהול העיר. בתקופת התנועה האפרו-אמריקאית לזכויות האזרח היה הפארק, שנודע בשם "פארק בייקונספילד" (Baconsfield Park), למושא של שתי פסיקות של בית המשפט העליון של ארצות הברית.

בפסק הדין הראשון, "אוונס נגד ניוטון" משנת 1966, קבע בית המשפט כי השימוש בפארק ל"לבנים בלבד" מנוגד לסעיף ההגנה השווה (Equal Protection Clause) שמעוגן בתיקון ה-14 לחוקת ארצות הברית. מאחר שהפארק הוחזק בנאמנות בידי גוף ציבורי, נקבע כי אין באפשרותו למנוע מבני מיעוטים שימוש בו. אף שעיריית מייקון ניסתה, באמצעות העברת הנאמנות לידי נאמנים פרטיים, לשמר את ההפרדה הגזעית שקידם בייקון, דעת הרוב של השופט ויליאם אורוויל דאגלס קבעה כי פארק הוא במהותו מוסד ציבורי ולכן אין למנוע מבני מיעוטים גישה למתקניו.

פסק דין שני, "אוונס נגד אבני", ניתן בשנת 1970. לאחר שבית המשפט אסר על פארק בייקונספילד למלא תכלית של הפרדה גזעית, פסק בית משפט מחוזי של מדינת ג'ורג'יה כי "כוונתו של הסנאטור בייקון להקים פארק ללבנים בלבד הפכה לבלתי ניתנת למימוש, ולפיכך הנאמנות נכשלה, והקרקע ונכסי הנאמנות הוחזרו מכוח הדין של מדינת ג'ורג'יה ליורשיו של הסנאטור". ההכרעה עסקה ב"דוקטרינת cy pres" , והיה על בית המשפט לקבוע מהי כוונתו המשוערת של בייקון בעניין. המסקנה הייתה כי אילו היה בייקון מודע לכך שמטרתו אינה אפשרית או שאינה חוקית, היה מעדיף שהקרקע תועבר ליורשיו. בית המשפט העליון של ארצות הברית נתן גושפנקא לפסק דינו של בית משפט קמא, וקבע כי הסירוב להחיל את דוקטרינת ה-cy pres אינו מפר את התיקון ה-14 לחוקת ארצות הברית. יורשיו של בייקון מכרו לאחר מכן את הקרקע ליזמים פרטיים, שבהמשך הירו בו שימוש מסחרי לטובת הכלל.

מחוז בייקון שבג'ורג'יה, שהוקם זמן קצר לאחר מותו ב-1914, נקרא על שמו.

 קישורים חיצוניים 




 הערות שוליים 

קטגוריה:אמריקאים ילידי ג'ורג'יה
קטגוריה:בוגרי בית הספר למשפטים באוניברסיטת ג'ורג'יה
קטגוריה:אנשי צבא הקונפדרציה
קטגוריה:חברי האספה הכללית של ג'ורג'יה
קטגוריה:חברי הסנאט של ארצות הברית מג'ורג'יה
קטגוריה:סנאטורים חברי המפלגה הדמוקרטית
קטגוריה:נשיאים זמניים של הסנאט של ארצות הברית
קטגוריה:אמריקאים שנולדו ב-1839
קטגוריה:אמריקאים שנפטרו ב-1914